کوئٹہ (خ ن) وزیراعلیٰ بلوچستان جام کمال خان پارت کرینے کہ کورونا وائرس نا ارٹمیکو لہر انا سوب آن ایس او پی تیا سختی ٹی عملدرآمد ءِ پک کرسا اُلس ءِ زیات آن زیات معلومدار کننگے۔ دا پارت ءِ او کورونا وائرس نا ساڑی حالیت نا بابت اڈ ہلوک اسہ بڑزکو کہولی دیوان اسے نا کماشی ءِ کرسا کرے۔ دیوان اٹ صوبائی وزیر حاجی محمد خان طور اوتمانخیل، پارلیمانی سیکریٹری تیان ڈاکٹر ربابہ بلیدی، دھنیش کمار، آئی جی پولیس بلوچستان، سیکریٹری جانجوڑی، سیکریٹری حوالکاری، نمائندہ سدرن کمانڈ و ایلو کمامدار آک ہم ساڑی ئسر۔ دیوان ءِ سیکرٹری جانجوڑی صوبہ ٹی کورونا وائرس نا ساڑی حالیت، رکھوک گام گیج آتیا عملدرآمد، ٹیسٹنگ نا استعداد اٹ ودکی نا بابت تفصیلی بریفنگ تس۔
